**GEOGRAFIJA, 6. razred, 3. teden** (30. 3. – 3. 4. 2020)

*Učenci, opazila sem, da nekateri ne razumete čisto sistema dela pri geografiji in v zvezke pišete dvojno. Da pojasnim: na tej strani imate napisane razlage in pojasnila. Namenjene so predvsem tistim, ki ne razumete besedila v učbeniku. Približno tako, kot da bi poslušali mojo razlago v šoli. Zelo podobno piše tudi v učbeniku. Tega ne rabite pisati v zvezek. Na naslednji strani, kjer piše* ***zapis v zvezek****, pa tisto besedilo prepišite v zvezke. No, pa pojdimo k naši naslednji učni uri:*

1. **šolska ura: TOPLOTNI PASOVI**
* **Razmislite:** **kdaj je temperatura zraka v dnevu najvišja** – zjutraj, dopoldan, sredi dneva, popoldan, zvečer? Verjetno se vsi strinjate, da je to vedno nekje **na sredini dneva**. **Zakaj** pa je temu tako?
	+ Temperatura zraka je odvisna od **kota**, pod katerim padajo Sončevi žarki na površje. Bolj, ko so ti žarki navpični (oz. je Sonce tik nad nami), višja je temperatura zraka, in obratno. Dokaz za to si oglejte na **skici v učbeniku** na **str. 56**, ki prikazuje **padanje Sončevih žarkov na ravno črto pod različnimi koti.** **Preberite** si tudi besedilo, ki je napisano zraven. Opazili boste, da morajo žarki, ki padajo navpično (A), ogreti veliko manjšo površino kot žarki, ki padajo poševno (B in C). Torej: **toplotni učinek žarkov je najboljši, kadar le-ti padajo navpično. Bolj kot so poševni (imajo manjši »vpadni kot«), slabši je njihov toplotni učinek, saj morajo ogreti večjo površino.**
* Letos smo se že naučili, da je Zemlja **geoid**, torej ima približno okroglo obliko. To pomeni, da **Zemljino površje ni ravna ploskev, ampak je ukrivljeno**. Zato tudi Sončevi žarki ne morejo padati na Zemljino površino povsod pod pravim kotom. Pravzaprav se to zgodi samo na območju ekvatorja. **Bolj, ko se premikamo proti obema poloma, manjši je vpadni kot Sončevih žarkov** (padajo bolj poševno). To pa pomeni, da bolj kot se oddaljujemo od ekvatorja, hladneje postaja … Kot dokaz si oglejte **skico učinka Sončevega sevanja v učbeniku** na **str. 56** (spodaj) ter **preberite** besedilo o njej.
* Iz vsega tega lahko ugotovimo, da zaradi »okrogle« oblike zemlje padajo Sončevi žarki na njeno površino pod različnimi koti, kar pomeni, da se določeni deli Zemljinega površja segrevajo bolj kot drugi. Zato rečemo, da **na Zemlji obstajajo različni toplotni pasovi**. V **učbeniku** na **str. 57** si oglejte **prikaz toplotnih pasov na Zemlji**. Poznamo **pet toplotnih pasov**: **vroči ali tropski pas**, **severni in južni zmerno topli pas** ter **severni** **in** **južni mrzli ali polarni pas**. Natančno **preberite** besedilo o posameznih toplotnih pasovih (**učbenik, str. 57-58**) ter ugotovite:
	+ med katerima vzporednikoma ležijo,
	+ kateri letni časi so značilni za ta toplotni pas oz. kakšne so razmere za življenje.
* **Zapišite snov v zvezek.** **Zapis najdete na naslednji strani.** V zvezek iz učbenika **prerišite** tudi značilne skice.
* **Utrdite in preverite svoje znanje** s pomočjo spletnih vsebin:
	+ Na **spletni strani** [https://www.mozaweb.com/sl/sl/Extra-3D\_animacije-Toplotni\_pasovi-47090?autostart=1](http://www.facka.si/gradiva/geo/gibanje_Zemlje/revolucija.html) si lahko ogledate **animacijo**, ki nazorno predstavi nastanek toplotnih pasov. Na spletno stran se morate registrirati s svojim elektronskim naslovom, nato so gradiva brezplačna. Ko kliknete na animacijo, se vam prikaže od bliže v posebnem programu. Spodaj imate nekaj zavihkov, med katerimi lahko preklapljate, npr. *Kot Sončevih žarkov in toplotni pasovi*, *Glavni toplotni pasovi* … Najbolj nazorno bo, če izberete zavihek ***Animacija***.
1. šolska ura: zapis v zvezek

**TOPLOTNI PASOVI**

Temperatura zraka je odvisna od kota, pod katerim padajo Sončevi žarki na površje.

*(Iz učbenika na str. 56 prerišite drugo sliko. Pazite, da se bodo površine, ki jih obsije Sonce, proti poloma večale.)*

Ker je zemlja okrogla, **padajo Sončevi žarki na njeno površje pod različnimi koti**. Zato je ob ekvatorju vroče, ko potujemo proti poloma, pa je podnebje vse hladneje. Zato so se na Zemlji oblikovali različni toplotni pasovi:

* + **vroči ali tropski pas** (ekvator, do severnega in južnega povratnika) – večno poletje, tropski gozd
	+ **zmerno topla pasova** (med severnim/južnim povratnikom in tečajnikom) – tu se menjavajo štirje letni časi, ugodno za življenje
	+ **mrzla ali polarna pasova** (med severnim/južnim tečajnikom in severnim/južnim polom) – večna zima, na polih pa celo leden pokrov

*(Iz učbenika na str. 57 v zvezek prerišite sliko toplotnih pasov.)*